Vermiste jokkie se liggaam opgespoor | Maroela Media
Die “verkoolde oorblyfsels” van ŉ 24-jarige jokkie van Turffontein in Johannesburg wat sedert Maandag vermis is, is Saterdag in Benoni opgespoor.
Brig. Vishnu Naidoo, woordvoerder van die polisie, sê die polisie kon danksy ŉ wenk van die nasionale misdaadintelligensie-eenheid daarin slaag om ŉ 34-jarige man in verband met die moord vas te trek.
Naidoo sê die polisie het die 34-jarige man laat Vrydagaand in hegtenis geneem, waarna hy hulle na die terrein in Benoni geneem het waar hy die jokkie se liggaam gestort het.
“Die man se liggaam was heeltemal verkool. Dit is in dié stadium nie seker hoe hy gesterf het nie, en die polisie wag nog vir die uitslag van die nadoodse ondersoek. Ons kan in dié stadium nie bespiegel of hy reeds voor die tyd oorlede was of nie – wat ons wel kan sê, is dat die man ŉ uiters grusame moord gepleeg het,” sê Naidoo.
Volgens hom sal die uitslag van die nadoodse ondersoek in die komende week bekend gemaak word.
Die 34-jarige man verskyn Maandag in die Johannesburgse landdroshof op aanklag van moord.
Wanda Beneke · 1 jaar gelede
Ai Maroela. In die week is dit konkreet vir ‘n beton blad en nou ‘n jokkie. Ons praat nie die Afrikaans nie.
Dankie vir jou kommentaar! “Jokkie” is inderdaad die regte benaming vir ŉ beroepsryer volgens die vyfde uitgawe van die Handwoordeboek van die Afrikaanse Taal. Ander benamings kan moontlik verwarring veroorsaak m.b.t. motorrenjaery/motorsport as mens nié “jokkie” gebruik nie. Jy is natuurlik in die kol met “konkreet” wat “beton” moet wees. Baie dankie!
Watter woord wou (of sou) jý gebruik het om ‘n jokkie se beroep te beskryf, Wanda?
Weet iemand of dit n bekende jokkie was of wat sy naam is